Paġna IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 33 u 325 tiegħu, Wara li kkunsidraw l-proposta mill-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Wara li kkunsidraw l-opinjoni tal-Qorti tal-Awdituri, Bl-għan li jissaħħu aktar il-proċeduri amministrattivi u kriminali għall-indirizzar tal-irregolaritajiet, jeħtieġ li jiġi żgurat li l-evidenza miksuba permezz tal-assistenza reċiproka tista' tiġi kkunsidrata bħala ammissibbli fil-proċedimenti quddiem l-awtoritajiet amministrattivi u ġudizzjarji tal-Istat Membru tal-awtorità applikanti. Bl-għan li tiżdied iċ-ċarezza, il-konsistenza u t-trasparenza, jeħtieġ li jiġi ddeterminat f'termini aktar konkreti l-awtoritajiet li għandu jkollhom aċċess għad-direttorji stabbiliti abbażi tar-Regolament (KE) Nru 515/97. Għal dak l-għan, għandha tiġi stabbilita referenza uniformi għall-awtoritajiet kompetenti. L-aċċess dirett għal dawk l-awtoritajiet huwa kondizzjoni importanti għall-implimentazzjoni effettiva tal-assistenza reċiproka bejn l-awtoritajiet amministrattivi tal-Istati Membri u l-kooperazzjoni bejn dawn tal-aħħar u l-Kummissjoni biex tiġi żgurata l-applikazzjoni korretta tal-liġi dwar materji doganali u agrikoli. Id-data li tikkonċerna l-movimenti tal-kontejners, tagħmilha possibbli li tiġi identifikata frodi fir-rigward ta' oġġetti li jidħlu u joħorġu mit-territorju doganali tal-Unjoni. Tali data sservi biex tgħin fl-operazzjonijiet ta' prevenzjoni, investigazzjoni u prosekuzzjoni li jikkostitwixxu jew jidhru li jikkostitwixxu, ksur tal-leġislazzjoni doganali. Sabiex jinġabar u jintuża sett ta' data li jkun komplut kemm jista' jkun, filwaqt li jiġu evitati l-impatti negattivi potenzjali fuq l-impriżi żgħar u ta' daqs medju fis-settur tat-trasport tal-merkanzija, jeħtieġ li t-trasportaturi jippreżentaw lill-Istati Membri data li tikkonċerna l-movimenti tal-kontejners sa fejn huma jiġbru tali data f'format elettroniku permezz tas-sistemi tagħhom ta' traċċar tat-tagħmir jew ikollhom tali data maħżuna f'isimhom. Tali data għandha tkun trasmessa direttament f'direttorju uniku stabbilit mill-Kummissjoni għal dak il-għan. Sabiex jiġi żgur livell għoli ta' protezzjoni tal-konsumaturi, l-Unjoni għandha dmir li tikkumbatti l-frodi doganali u b'hekk tikkontribwixxi għall-objettiv tas-suq intern li jkollu prodotti siguri b'ċertifikati tal-oriġini ġenwini. L-individwazzjoni ta' frodi jiddependi b'mod sinifikanti mill-identifikazzjoni u l-kontroanaliżi ta' settijiet ta' data operattivi rilevanti. Għalhekk huwa meħtieġ li jiġi stabbilit, fil-livell tal-Unjoni, direttorju li jkun fih data dwar l-importazzjonijiet, l-esportazzjonijiet u t-tranżitu ta' oġġetti, inkluż it-tranżitu ta' oġġetti fl-Istati Membri u l-esportazzjonijiet diretti. Għal dak l-għan, il-Kummissjoni għandha sistematikament tidduplika data mis-sorsi operati mill-Kummissjoni fid-direttorju tad-data dwar l-importazzjonijiet, l-esportazzjonijiet u t-tranżitu, u l-Istati Membri għandhom ikollhom l-għażla li jipprovdu lill-Kummissjoni data dwar it-tranżitu ta' oġġetti fi Stat Membru u l-esportazzjonijiet diretti, skont id-disponibbiltà tad-data u l-infrastruttura tal-teknoloġija tal-informatika tal-Istati Membri. Sabiex tiġi żgurata l-kunfidenzjalità u tiżdied is-sigurtà tad-data mdaħħla fid-direttorji stabbiliti abbażi ta' dan ir-Regolament u tar-Regolament (KE) Nru 515/97, għandha ssir dispożizzjoni biex l-aċċess għal dik id-data jiġi limitat għal utenti speċifiċi u għal skopijiet definiti biss. Il-Kummissjoni u l-Istati Membri għandhom jipproteġu informazzjoni kummerċjali riservata u għandhom jiżguraw it-trattament kunfidenzjali tal-informazzjoni skambjata permezz tad-direttorju tal-Messaġġi rappurtati dwar l-Istatus tal-Kontejners u d-direttorju dwar l-importazzjonijiet, l-esportazzjonijiet u t-tranżitu. Sabiex tiġi żgurata informazzjoni aġġornata u jiġu garantiti d-dritt għat-trasparenza u d-dritt għall-informazzjoni tas-suġġetti tad-data kif stabbilit fir-Regolament (KE) Nru 45/2001 u d-Direttiva 95/46/KE, għandu jkun possibbli għall-Kummissjoni li tippubblika aġġornamenti fuq l-Internet tal-listi tal-awtoritajiet kompetenti nominati mill-Istati Membri u d-dipartimenti tal-Kummissjoni awtorizzati li jkollhom aċċess għas-CIS. L-ipproċessar ta' data personali għall-finijiet tar-Regolament (KE) Nru 515/97 u kwalunkwe att delegat u ta' implimentazzjoni adottat skont dan għandu josserva d-dritt fundamentali għar-rispett għall-ħajja privata u tal-familja rikonoxxut mill-Artikolu 8 tal-Konvenzjoni għall-Protezzjoni tad-Drittijiet tal-Bniedem u l-Libertajiet Fundamentali, kif ukoll id-drittijiet għar-rispett għall-ħajja privata u tal-familja u d-dritt għall-protezzjoni tad-data personali, rikonoxxuti, rispettivament, mill-Artikoli 7 u 8 tal-Karta tad-Drittijiet Fundamentali tal-Unjoni Ewropea. Tali atti delegati u ta' implimentazzjoni għandhom jiżguraw ukoll li kwalunkwe pproċessar ta' data personali jsir skont id-Direttiva 95/46/KE u r-Regolament (KE) Nru 45/2001. Id-dispożizzjonijiet li jirregolaw il-ħażna tad-data fis-CIS, ta' spiss jirriżultaw f'telf mhux ġustifikabbli ta' informazzjoni. Dan għaliex l-Istati Membri ma jwettqux sistematikament l-analiżi annwali minħabba l-piż amministrattiv involut u n-nuqqas ta' riżorsi xierqa. Għalhekk jeħtieġ li tiġi ssimplifikata l-proċedura li tirregola l-ħażna tad-data fis-CIS billi jitneħħa l-obbligu tal-analiżi annwali tad-data u billi jiġi stabbilit perijodu massimu ta' ħażna ta' ħames snin li jista' jiżdied, jekk dan ikun ġustifikat, b'perijodu addizzjonali ta' sentejn, li jikkorrispondi għall-perijodi previsti għad-direttorji stabbiliti abbażi tar-Regolament (KE) Nru 515/97. Dak il-perijodu huwa neċessarju minħabba l-proċeduri twal għall-ipproċessar tal-irregolaritajiet u peress li dik id-data hija meħtieġa għat-twettiq tal-operazzjonijiet doganali konġunti u tal-investigazzjonijiet. Sabiex jissaħħu aktar il-possibbiltajiet għall-analiżi tal-frodi u biex jiġi ffaċilitat it-twettiq tal-investigazzjonijiet, id-data li tikkonċerna l-fajls tal-investigazzjonijiet attwali maħżuna fil-bażi tad-data għall-identifikazzjoni ta' fajls doganali għandha ssir anonima, meta tkun għaddiet sena mill-aħħar osservazzjoni, u wara dan għandha tinżamm f'forma fejn ma tkunx aktar possibbli l-identifikazzjoni tas-suġġett tad-data. Peress li l-objettiv ta' dan ir-Regolament, jiġifieri li jtejjeb l-individwazzjoni, l-investigazzjoni u l-prevenzjoni tal-frodi relatata mad-dwana fl-Unjoni ma jistax jintlaħaq b'mod suffiċjenti mill-Istati Membri, iżda jista' pjuttost, minħabba l-iskala u l-effetti tiegħu, jintlaħaq aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ biex jintlaħaq dak l-objettiv. It-trasportaturi li, fil-mument tad-dħul fis-seħħ dan ir-Regolament, ikunu marbuta b'obbligi ta' kuntratt privat fir-rigward tal-forniment ta' data dwar il-movimenti tal-kontejners, għandhom ikunu intitolati li jibbenefikaw mill-applikazzjoni differita tal-obbligu tagħhom li jirrapportaw Messaġġi dwar l-Istatus tal-Kontejners (MIK), sabiex jerġgħu jinnegozjaw il-kuntratti tagħhom u biex jiżguraw li l-kuntratti futuri tagħhom ikunu kompatibbli mal-obbligu li jipprovdu data lill-Istati Membri. Ir-Regolament (KE) Nru 515/97 jikkonferixxi setgħat lill-Kummissjoni biex timplimenta wħud mid-dispożizzjonijiet ta' dak ir-Regolament. Bħala konsegwenza tad-dħul fis-seħħ tat-Trattat ta' Lisbona, jeħtieġ li s-setgħat ikkonferiti lill-Kummissjoni skont dak ir-Regolament jiġu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE). Sabiex jiġu ssupplimentati ċerti elementi mhux essenzjali tar-Regolament (KE) Nru 515/97 u b'mod partikolari biex tiġi speċifikata l-informazzjoni li għandha tiddaħħal fis-CIS, is-setgħa li jiġu adottati atti skont l-Artikolu 290 tat-TFUE għandha tiġi ddelegata lill-Kummissjoni sabiex tiddetermina l-operazzjonijiet b'konnessjoni mal-applikazzjoni tal-leġislazzjoni agrikola li għalihom għandha tiġi introdotta informazzjoni fis-CIS. Huwa ta' importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell espert u, fejn xieraq, ma' rappreżentanti tan-negozju. Il-Kummissjoni, meta tkun qiegħda tipprepara u tfassal l-atti delegati, għandha tiżgura trasmissjoni simultanja, fil-ħin u xierqa tad-dokumenti rilevanti lill-Parlament Ewropew u lill-Kunsill. Il-Kontrollur Ewropew għall-Protezzjoni tad-Data ġie kkonsultat u ta opinjoni fil-11 ta' Marzu 2014. Ir-Regolament (KE) Nru 515/97 għandu għalhekk jiġi emendat skont dan, Ir-Regolament (KE) Nru 515/97 huwa emendat kif ġej: l-Artikolu 2(1) huwa emendat kif ġej: l-ewwel inċiż hu sostitwit b'dan li ġej: l-inċiżi li ġejjin huma miżjudin: 'territorju doganali tal-Unjoni' tfisser it-territorju doganali tal-Unjoni kif definit fl-Artikolu 4 tar-Regolament (UE) Nru 952/2013, 'trasportaturi' tfisser il-persuni fis-sens tal-punt 40 tal-Artikolu 5 tar-Regolament (UE) Nru 952/2013."; l-Artikolu 12 huwa sostitwit b'dan li ġej: Mingħajr preġudizzju għall-Artikolu 51, informazzjoni, inkluż dokumenti, kopji awtentiċi ċċertifikati ta' dokumenti, attestazzjonijiet, l-istrumenti jew id-deċiżjonijiet kollha li jinħarġu minn awtoritajiet amministrattivi, rapporti, u kwalunkwe intelligence, miksuba mill-persunal tal-awtorità mitluba u kkomunikati lill-awtorità applikanti matul l-assistenza prevista fl-Artikoli 4 sa 11 tista' tikkostitwixxi prova ammissibbli bl-istess mod bħallikieku kienet inkisbet fl-Istat Membru fejn isiru l-proċedimenti: fi proċedimenti amministrattivi tal-Istat Membru tal-awtorità applikanti, inklużi proċeduri ta' appell sussegwenti; fi proċedimenti ġudizzjarji tal-Istat Membru tal-awtorità applikanti, sakemm mhux iddikjarat espliċitament mod ieħor mill-awtorità mitluba meta ssir il-komunikazzjoni tal-informazzjoni."; l-Artikolu 16 huwa sostitwit b'dan li ġej: Mingħajr preġudizzju għall-Artikolu 51, informazzjoni, inkluż id-dokumenti, il-kopji awtentiċi ċċertifikati ta' dokumenti, l-attestazzjonijiet, l-istrumenti jew id-deċiżjonijiet kollha li jinħarġu minn awtoritajiet amministrattivi, ir-rapporti u kwalunkwe intelligence, miksuba mill-persunal tal-awtorità komunikanti u kkomunikati lill-awtorità riċeventi matul l-assistenza prevista fl-Artikoli 13 sa 15 jistgħu jikkostitwixxu prova ammissibbli bl-istess mod bħallikieku kienu nkisbu fl-Istat Membru fejn iseħħu l-proċedimenti: fi proċedimenti amministrattivi tal-Istat Membru tal-awtorità riċeventi l-informazzjoni, inklużi proċeduri ta' appell sussegwenti; fi proċedimenti ġudizzjarji tal-Istat Membru tal-awtorità riċeventi, sakemm ma jkunx iddikjarat espliċitament mod ieħor mill-awtorità komunikanti meta ssir il-komunikazzjoni tal-informazzjoni."; l-Artikolu 18a, huwa emendat kif ġej: il-paragrafi 1 u 2 huma sostitwiti b'dan li ġej: Mingħajr preġudizzju għall-kompetenzi tal-Istati Membri u bil-ħsieb li l-awtoritajiet imsemmija fl-Artikolu 29 ikunu megħjuna fl-individwazzjoni ta' movimenti ta' merkanzija li jkunu l-oġġett ta' operazzjonijiet li jistgħu jiksru l-leġislazzjoni doganali u agrikola, u l-mezzi ta' trasport, inklużi l-kontejners, użati għal dak il-għan, il-Kummissjoni għandha tistabbilixxi u tiġġestixxi direttorju ta' data rrappurtata mit-trasportaturi (direttorju dwar it-trasportazzjoni). Id-direttorju dwar it-trasportazzjoni għandu jkun aċċessibbli b'mod dirett għal dawk l-awtoritajiet. Huma jistgħu jużaw id-direttorju dwar it-trasportazzjoni, inkluż għall-analiżi tad-data u l-iskambju tal-informazzjoni, biss għall-għanijiet ta' dan ir-Regolament. Fil-ġestjoni tad-direttorju dwar it-trasportazzjoni, il-Kummissjoni għandha tingħata s-setgħa: li taċċessa jew tislet u taħżen il-kontenut tad-data, b'kull mezz u fi kwalunkwe forma, u li tuża d-data f'konformità mal-leġislazzjoni applikabbli għad-drittijiet tal-proprjetà intellettwali. Il-Kummissjoni għandha ddaħħal fis-seħħ salvagwardji xierqa, inkluż miżuri tekniċi u organizzattivi u rekwiżiti marbuta mat-trasparenza, li jirrelataw ma' suġġetti tad-data. Is-suġġetti tad-data għandu jkollhom id-dritt li jaċċedu għad-data u li jikkoreġuha; li tqiegħed id-data fid-direttorju dwar it-trasportazzjoni għad-dispożizzjoni tal-awtoritajiet imsemmija fl-Artikolu 29 ta' dan ir-Regolament, permezz ta' tekniki elettroniċi tal-ipproċessar tad-data. il-paragrafu 4 huwa sostitwit b'dan li ġej: Għall-moviment tal-kontejners imsemmija fil-paragrafu 3 ta' dan l-Artikolu, il-Kummissjoni għandha tistabbilixxi u tiġġestixxi direttorju ta' Messaġġi dwar l-Istatus tal-Kontejners rappurtati (id-'Direttorju tal-MIK'). Id-Direttorju tal-MIK għandu jkun direttament aċċessibbli għall-awtoritajiet imsemmijin fl-Artikolu 29. It-trasportaturi msemmija fil-paragrafu 1 ta' dan l-Artikolu li jaħżnu data dwar il-moviment u l-istatus tal-kontejners jew għandhom tali data maħżuna f'isimhom għandhom jirrapportaw il-Messaġġi dwar l-Istatus tal-Kontejners (MIK) lill-awtoritajiet doganali tal-Istati Membri f'waħda mis-sitwazzjonijiet li ġejjin: kontejners maħsuba li jiddaħħlu fit-territorju doganali tal-Unjoni minn pajjiż terz permezz ta' bastiment, esklużi: kontejners maħsuba li jibqgħu abbord l-istess bastiment matul il-vjaġġ tagħhom u li jitilqu mit-territorju doganali tal-Unjoni abbord dak il-bastiment; u kontejners maħsuba li jinħattu u jerġgħu jitgħabbew fuq l-istess bastiment matul il-vjaġġ tagħhom sabiex ikun jista' jsir il-ħatt jew it-tagħbija ta' merkanzija oħra u li jitilqu mit-territorju doganali tal-Unjoni abbord dak il-bastiment; għal konsenji ta' oġġetti f'kontejners li jitilqu mit-territorju doganali tal-Unjoni lejn pajjiż terz permezz ta' bastiment u li jaqgħu taħt il-kamp ta' applikazzjoni ta': Id-data għandha tiġi trasmessa mit-trasportaturi direttament lid-direttorju tal-MIK. il-paragrafi li ġejjin huma miżjudin: Il-MIK għandhom jiġu rrappurtati: mill-mument meta l-kontejner ġie rrappurtat bħala vojt qabel ma jiddaħħal jew jinħareġ mit-territorju doganali tal-Unjoni sa meta l-kontejner jerġa' jiġi rrappurtat bħala vojt; għal mill-inqas tliet xhur qabel il-wasla fiżika fit-territorju doganali tal-Unjoni sa xahar wara d-dħul fit-territorju doganali tal-Unjoni, f'każijiet fejn il-MIK speċifiċi meħtieġa biex jiġu identifikati l-avvenimenti ta' kontejners vojta rilevanti, ma jkunux disponibbli fir-rekords elettroniċi tat-trasportatur; jew għal mill-inqas tliet xhur wara l-ħruġ mit-territorju doganali tal-Unjoni, f'każijiet fejn il-MIK speċifiċi meħtieġa biex jiġu identifikati l-avvenimenti ta' kontejners vojta rilevanti, ma jkunux disponibbli fir-rekords elettroniċi tat-trasportaturi. It-trasportaturi għandhom jirrappurtaw il-MIK għall-avvenimenti li ġejjin jew l-ekwivalenti tagħhom, sa fejn dawn huma magħrufa mit-trasportatur li jirrapporta u d-data għal tali avvenimenti tkun ġiet iġġenerata, inġabret jew inżammet fir-reġistri elettroniċi tagħhom: konferma tal-prenotazzjoni, wasla fil-faċilità ta' tagħbija jew ħatt, tluq mill-faċilità ta' tagħbija jew ħatt, tagħbija jew ħatt minn mezz ta' trasport, struzzjoni ta' mili jew żvujtar, konferma ta' mili jew żvujtar, movimenti ġewwa t-terminal, spezzjoni fil-gate tat-terminal, domanda għal tiswija estensiva. Kull Stat Membru għandu jipprevedi penalitajiet għal nuqqas ta' osservanza tal-obbligu li tiġi pprovduta data jew għal forniment ta' data mhux kompleta jew falza. Dawn il-penalitajiet għandhom ikunu effettivi, proporzjonati u dissważivi. Fil-Kummissjoni, l-analisti nominati biss għandu jkollhom is-setgħa li jipproċessaw id-data personali li għaliha japplikaw il-punti (b) u (c) tal-paragrafu 2. Id-data personali li mhijiex meħtieġa għall-individwazzjoni tal-moviment tal-oġġetti msemmija fil-paragrafu 1 għandha titħassar minnufih jew għandu jitneħħielha kull fattur ta' identifikazzjoni. Fi kwalunkwe każ, id-data tista' tinħażen għal mhux iktar minn tliet snin. Il-Kummissjoni għandha timplimenta miżuri tekniċi u organizzattivi adatti għall-protezzjoni tad-data personali kontra l-qerda aċċidentali jew illegali, it-telf aċċidentali jew l-iżvelar mhux awtorizzat, il-modifika u l-aċċess jew kwalunkwe forma oħra mhux awtorizzata ta' pproċessar. Id-data riċevuta mit-trasportaturi għandha tinżamm biss għaż-żmien neċessarju biex jintlaħaq l-għan li għalih tkun ġiet introdotta u ma tistax tinħażen għal aktar minn ħames snin. Il-Kummissjoni u l-Istati Membri għandhom jipproteġu l-informazzjoni kummerċjali riservata riċevuta mit-trasportaturi. Il-Kummissjoni u l-Istati Membri għandhom japplikaw l-ogħla regoli ta' sigurtà tekniċi, organizzattivi u tal-persunal marbuta mas-segretezza professjonali jew dmirijiet oħra ekwivalenti ta' kunfidenzjalità fir-rigward tal-esperti nominati tagħhom skont il-liġi nazzjonali u dik tal-Unjoni. Il-Kummissjoni u l-Istati Membri għandhom jiżguraw li t-talbiet minn Stati Membri oħra għal trattament kunfidenzjali tal-informazzjoni skambjata permezz tad-direttorju tal-MIK jiġu osservati."; jiddaħħal l-Artikolu li ġej: Il-Kummissjoni għandha tadotta, permezz ta' atti ta' implimentazzjoni, dispożizzjonijiet dwar il-frekwenza tar-rappurtar, il-format tad-data fil-MIK u l-metodu tat-trasmissjoni tal-MIK. Dawn l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 43a(2) sad-29 ta' Frar 2016."; jiddaħħlu l-Artikoli li ġejjin: Il-Kummissjoni għandha tistabbilixxi u tiġġestixxi direttorju ('direttorju tal-importazzjonijiet, l-esportazzjonijiet u t-tranżitu') li jkun fih data dwar: importazzjoni ta' oġġetti, tranżitu ta' oġġetti, u esportazzjoni ta' oġġetti, sa fejn l-oġġetti msemmijin f'dan il-punt jaqgħu fil-kamp ta' applikazzjoni ta': l-Artikolu 2 tad-Direttiva 92/84/KEE; l-Artikolu 2 tad-Direttiva 2011/64/UE; jew l-Artikolu 2(1) tad-Direttiva 2003/96/KE. Il-Kummissjoni għandha tidduplika sistematikament data mis-sorsi operati mill-Kummissjoni abbażi tar-Regolament (UE) Nru 952/2013 fid-direttorju tal-importazzjonijiet, l-esportazzjonijiet u t-tranżitu. L-Istati Membri jistgħu jipprovdu lill-Kummissjoni data dwar it-tranżitu ta' oġġetti fi ħdan Stat Membru u l-esportazzjoni diretta, skont id-disponibbiltà tad-data u l-infrastruttura tat-teknoloġija tal-informatika tal-Istati Membri. Id-dipartimenti nominati mill-Kummissjoni u l-awtoritajiet nazzjonali msemmija fl-Artikolu 29 ta' dan ir-Regolament jistgħu jużaw id-direttorju tal-importazzjonijiet, l-esportazzjonijiet u t-tranżitu biex janalizzaw id-data u jqabblu d-data fid-direttorju tal-importazzjonijiet, l-esportazzjonijiet u t-tranżitu ma' MIK irrappurtati skont id-Direttorju tal-MIK, u jistgħu jiskambjaw informazzjoni dwar ir-riżultati, għall-finijiet ta' dan ir-Regolament. Id-direttorju tal-importazzjonijiet, l-esportazzjonijiet u t-tranżitu għandu jkun aċċessibbli għall-awtoritajiet nazzjonali imsemmija fl-Artikolu 29 ta' dan ir-Regolament. Fil-Kummissjoni, huma biss l-analisti nominati li għandhom jingħataw is-setgħa li jipproċessaw id-data personali li tinsab fid-direttorju tal-importazzjonijiet, l-esportazzjonijiet u t-tranżitu. L-Istati Membri għandu jkollhom aċċess dirett għal: data dwar id-dikjarazzjonijiet kollha stabbiliti u ppreżentati fl-Istat Membru kkonċernat; id-data rigward operaturi ekonomiċi b'numru EORI previst fir-Regolament (KEE) Nru 2454/93 u assenjat mill-awtoritajiet ta' dak l-Istat Membru; data dwar it-tranżitu; kwalunkwe data oħra ħlief id-data personali msemmija fl-Artikolu 41b(2) ta' dan ir-Regolament. L-awtoritajiet kompetenti li jkunu daħħlu data fis-Sistema ta' Informazzjoni Doganali msemmija fl-Artikolu 23(1) jew data minn fajl ta' investigazzjoni fil-bażi tad-data għall-identifikazzjoni ta' fajls doganali msemmi fl-Artikolu 41a(1) ta' dan ir-Regolament skont l-Artikolu 41b ta' dan ir-Regolament, għandu jkollhom aċċess għad-data kollha fid-direttorju tal-importazzjonijiet, l-esportazzjonijiet u t-tranżitu li tirrigwarda dak id-dħul jew dak il-fajl ta' investigazzjoni. Ir-Regolament (KE) Nru 45/2001 għandu japplika għall-ipproċessar ta' data personali mill-Kummissjoni fil-kuntest tad-data inkluża fid-direttorju tal-importazzjonijiet, l-esportazzjonijiet u t-tranżitu. Il-Kummissjoni għandha titqies bħala kontrollur fis-sens tal-punt (d) tal-Artikolu 2 tar-Regolament (KE) Nru 45/2001. Id-direttorju tal-importazzjonijiet, l-esportazzjonijiet u t-tranżitu għandu jkun soġġett għal verifika minn qabel mill-Kontrollur Ewropew għall-Protezzjoni tad-Data f'konformità mal-Artikolu 27 tar-Regolament (KE) Nru 45/2001. Id-data li tinsab fid-direttorju tal-importazzjonijiet, l-esportazzjonijiet u t-tranżitu ma tistax tinżamm għal aktar minn ħames snin, b'perijodu addizzjonali ta' sentejn jekk ġustifikat. Id-direttorju tal-importazzjonijiet, l-esportazzjonijiet u t-tranżitu ma għandux jinkludi l-kategoriji speċjali ta' data fis-sens tal-Artikolu 10(5) tar-Regolament (KE) Nru 45/2001. Il-Kummissjoni għandha timplimenta miżuri tekniċi u organizzattivi adatti għall-protezzjoni tad-data personali kontra l-qerda aċċidentali jew illegali, it-telf aċċidentali jew l-iżvelar mhux awtorizzat, il-modifika u l-aċċess jew kwalunkwe forma oħra mhux awtorizzata ta' pproċessar. Il-Kummissjoni u l-Istati Membri għandhom jipproteġu informazzjoni kummerċjali riservata. Il-Kummissjoni u l-Istati Membri għandhom japplikaw l-ogħla regoli ta' sigurtà tekniċi, organizzattivi u tal-persunal marbuta mas-segretezza professjonali jew dmirijiet oħra ekwivalenti ta' kunfidenzjalità għall-esperti nominati tagħhom skont il-liġi nazzjonali u dik tal-Unjoni. Il-Kummissjoni u l-Istati Membri għandhom jiżguraw li t-talbiet minn Stati Membri oħra għal trattament kunfidenzjali ta' informazzjoni skambjata permezz tad-direttorju tal-importazzjonijiet, l-esportazzjonijiet u t-tranżitu jiġu osservati. Il-Kummissjoni tista' titlob lil Stat Membru jipprovdi d-dokumenti li jiġġustifikaw id-dikjarazzjonijiet tal-importazzjoni u l-esportazzjoni u li għalihom id-dokumenti ta' sostenn ikunu ġew iġġenerati jew inġabru mill-operaturi ekonomiċi, fir-rigward tal-investigazzjonijiet marbuta mal-implimentazzjoni tal-leġislazzjoni doganali. It-talba msemmija fl-ewwel paragrafu għandha tiġi indirizzata lill-awtoritajiet kompetenti. Meta iktar minn awtorità waħda tkun nominata minn Stat Membru, l-Istat Membru għandu jispeċifika d-dipartiment amministrattiv responsabbli milli jwieġeb it-talba mill-Kummissjoni. Stat Membru għandu, f'perijodu ta' erba' ġimgħat minn meta tasal it-talba mill-Kummissjoni: jipprovdi d-dokumentazzjoni mitluba, soġġett għal ġustifikazzjoni, fi żmien perijodu addizzjonali ta' sitt ġimgħat; jinnotifika lill-Kummissjoni li ma kienx possibbli li tiġi sodisfatta t-talba minħabba li l-operaturi ekonomiċi ma pprovdewx l-informazzjoni mitluba; jew jirrifjuta t-talba bħala konsegwenza ta' deċiżjoni meħuda mill-awtorità amministrattiva jew ġudizzjarja ta' dak l-Istat Membru skont l-Artikolu 3. l-Artikolu 21(1) huwa sostitwit b'dan li ġej: Is-sejbiet u l-informazzjoni miksuba matul il-missjonijiet tal-Komunità imsemmija fl-Artikolu 20, u b'mod partikolari dokumenti mwassla mill-awtoritajiet kompetenti tal-pajjiżi terzi kkonċernati, kif ukoll l-informazzjoni miksuba matul inkjesta amministrattiva, inkluż mis-servizzi tal-Kummissjoni, għandhom ikunu ttrattati skont l-Artikolu 45."; l-Artikolu 23(4) huwa sostitwit b'dan li ġej: Il-Kummissjoni għandha tingħata s-setgħa li tadotta atti delegati skont l-Artikolu 43 li jistabbilixxu dawk l-operazzjonijiet b'rabta mal-applikazzjoni tar-regolamenti agrikoli li jeħtieġu l-introduzzjoni tal-informazzjoni fis-CIS. Dawk l-atti delegati għandhom jiġu adottati sad-29 ta' Frar 2016."; l-Artikolu 25(1) huwa sostitwit b'dan li ġej: Il-Kummissjoni għandha tadotta, permezz ta' atti ta' implimentazzjoni, dispożizzjonijiet dwar affarijiet li għandhom ikunu inklużi fis-CIS marbuta ma' kull waħda mill-kategoriji imsemmija fl-Artikolu 24 sa fejn dan ikun meħtieġ biex jintlaħaq l-għan tas-CIS. Id-data personali m'għandhiex tidher fil-kategorija msemmija fl-Artikolu 24(e). Dawn l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 43a(2) sad-29 ta' Frar 2016."; il-paragrafi 1 u 2 tal-Artikolu 29 huma sostitwiti b'dan li ġej: L-aċċess għad-data inkluża fis-CIS għandu jiġi riservat esklussivament għall-awtoritajiet nazzjonali nominati minn kull Stat Membru u d-dipartimenti nominati mill-Kummissjoni. Dawk l-awtoritajiet nazzjonali għandhom ikunu awtoritajiet doganali, imma jistgħu wkoll jinkludu awtoritajiet oħra li jkunu kompetenti, skont il-liġijiet, regolamenti u proċeduri tal-Istat Membru fil-kwistjoni, biex jaġixxu ħalli jintlaħaq il-għan iddikjarat fl-Artikolu 23(2). L-imsieħeb tas-CIS fornitur għandu jkollu d-dritt li jistabbilixxi liema fost dawk l-awtoritajiet nazzjonali msemmija fl-ewwel subparagrafu ta' dan il-paragrafu jista' jkollhom aċċess għad-data li ġiet inkluża fis-CIS. Kull Stat Membru għandu jibgħat lill-Kummissjoni, lista tal-awtoritajiet nazzjonali kompetenti nominati li għandhom aċċess għas-CIS, li tiddikjara, għal kull awtorità, għal liema data din jista' jkollha aċċess u għal liema finijiet. Il-Kummissjoni għandha tivverifika mal-Istati Membri kkonċernati l-lista tal-awtoritajiet nazzjonali nominati biex jiġu evitati nomini sproporzjonati. Wara dik il-verifika, l-Istati Membri kkonċernati għandhom jikkonfermaw jew jemendaw il-lista tal-awtoritajiet nazzjonali nominati. Il-Kummissjoni għandha tinforma lill-Istati Membri l-oħrajn kif xieraq. Hija għandha tinforma wkoll lill-Istati Membri kollha bid-dettalji korrispondenti li jikkonċernaw lid-dipartimenti tal-Kummissjoni awtorizzati li jkollhom aċċess għas-CIS. l-Artikolu 30 huwa emendat kif ġej: fil-paragrafu 3, it-tielet subparagrafu huwa sostitwit b'dan li ġej: il-paragrafu 4 huwa sostitwit b'dan li ġej: Data miksuba mis-CIS tista', b'awtorizzazzjoni minn qabel, u soġġett għal kwalunkwe kondizzjoni imposta mill-Istat Membru li jkun inkludiha fis-CIS, tkun ikkomunikata għall-użu minn awtoritajiet nazzjonali apparti minn dawk imsemmija fil-paragrafu 2, pajjiżi terzi u organizzazzjonijiet internazzjonali jew reġjonali u/jew aġenziji tal-Unjoni li jikkontribwixxu għall-protezzjoni tal-interessi finanzjarji tal-Unjoni u l-applikazzjoni korretta tal-leġislazzjoni doganali. Kull Stat Membru għandu jieħu miżuri speċjali biex jassigura s-sigurtà ta' dik id-data meta tiġi trasmessa jew tingħata lil dipartimenti li jkunu jinsabu barra mit-territorju tiegħu. it-titolu tal-Kapitolu 4 tat-Titolu V huwa sostitwit b'dan li ġej: l-Artikolu 33 huwa sostitwit b'dan li ġej: Id-data inkluża fis-CIS għandha tinżamm biss għaż-żmien neċessarju biex jintlaħaq l-iskop li għalih kienet introdotta u ma tistax tinħażen għal aktar minn ħames snin b'perijodu addizzjonali ta' sentejn jekk ġustifikat."; fl-Artikolu 37, il-paragrafu li ġej huwa miżjud: l-Artikolu 38 huwa emendat kif ġej: fil-paragrafu 1, il-punt (b) jitħassar; il-paragrafu 2 huwa sostitwit b'dan li ġej: B'mod partikolari, kemm l-Istati Membri kif ukoll il-Kummissjoni għandhom jieħdu miżuri: biex jevitaw li kwalunkwe persuna mhux awtorizzata jkollha aċċess għall-installazzjonijiet użati għall-ipproċessar tad-data; biex jevitaw li d-data u l-mezzi tad-data jinqraw, jiġu kkupjati, modifikati jew jitħassru minn persuni mhux awtorizzati; biex jevitaw d-dħul mhux awtorizzat ta' data u kwalunkwe konsultazzjoni, modifika jew tħassir mhux awtorizzat ta' data; biex jevitaw li d-data fis-CIS tiġi aċċessata minn persuni mhux awtorizzati permezz ta' tagħmir ta' trasmissjoni tad-data; biex jiġi ggarantit li, fir-rigward tal-użu tas-CIS, il-persuni awtorizzati jkollhom dritt ta' aċċess biss għad-data li tkun ta' kompetenza tagħhom; biex jiggarantixxu li huwa possibbli li jiġi vverifikat u stabbilit lil liema awtoritajiet tista' tiġi ttrasferita d-data permezz ta' tagħmir ta' trasmissjoni tad-data; biex jiġi evitat il-qari, l-ikkupjar, il-modifika jew it-tħassir mhux awtorizzat ta' data matul it-trasmissjoni ta' data u t-trasport tal-mezzi tad-data."; l-Artikolu 41d huwa emendat kif ġej: il-paragrafu 1 huwa sostitwit b'dan li ġej: Il-perijodu li matulu tista' tinżamm id-data għandu jiddependi mill-liġijiet, ir-regolamenti u l-proċeduri tal-Istat Membru li jipprovdiha. Il-perijodi massimi u mhux kumulattivi, ikkalkulati mid-data tad-dħul tad-data fil-fajl ta' investigazzjoni, li ma jistgħux jinqabżu huma dawn li ġejjin: id-data li tikkonċerna l-fajls ta' investigazzjoni attwali ma tistax tinżamm għal aktar minn tliet snin mingħajr ma tiġi osservata xi operazzjoni bi ksur tal-leġislazzjoni doganali u agrikola; id-data għandha ssir anonima qabel dak il-limitu ta' żmien jekk tkun għaddiet sena mill-aħħar osservazzjoni; id-data dwar inkjesti amministrattivi jew investigazzjonijiet kriminali fejn tkun ġiet stabbilita operazzjoni bi ksur tal-leġislazzjoni doganali u agrikola li iżda ma wasslux għal deċiżjoni amministrattiva, kundanna jew ordni ta' ħlas ta' multa kriminali jew penali amministrattiva ma tistax tinħażen għal aktar minn sitt snin; id-data dwar inkjesti amministrattivi jew investigazzjonijiet kriminali li wasslu għal deċiżjoni amministrattiva, kundanna jew ordni ta' ħlas ta' multa kriminali jew penali amministrattiva, ma tistax tinħażen għal aktar minn 10 snin."; il-paragrafu 3 huwa sostitwit b'dan li ġej: Il-Kummissjoni għandha tagħmel mod li d-data tkun anonima jew titħassar malli jkun għadda l-perijodu massimu għall-ħażna previst fil-paragrafu 1."; L-Artikolu 43 huwa sostitwit b'dan li ġej: Is-setgħa ta' adozzjoni ta' atti delegati tingħata lill-Kummissjoni soġġett għall-kondizzjonijiet stabbiliti f'dan l-Artikolu. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att delegat adottat skont l-Artikolu 23(4) għandu jidħol fis-seħħ biss jekk ma tkun tqajmet l-ebda oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jagħlaq dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhux ser joġġezzjonaw. Dak il-perijodu għandu jiġi estiż b'xahrejn fuq inizjattiva tal-Parlament Ewropew jew tal-Kunsill."; Jiddaħħlu l-Artikoli li ġejjin: Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. il-ħtieġa li tiġi estiża data tal-esportazzjoni li tinsab f'direttorji msemmija fl-Artikoli 18a u 18d, billi tiġi inkluża data dwar oġġetti li mhumiex dawk stipulati fil-punt (b) tal-ewwel subparagrafu tal-Artikolu 18a(4) u fil-punt (c) tal-Artikolu 18d(1), u il-fattibbiltà li tiġi estiża d-data li tinsab fid-direttorju dwar it-trasportazzjoni, billi tiġi inkluża data dwar l-importazzjonijiet, l-esportazzjonijiet u t-tranżitu ta' oġġetti fuq l-art jew bl-ajru. Fl-Artikolu 53, il-paragrafu li ġej huwa miżjud: Huwa għandu japplika mill-1 ta' Settembru 2016. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Fis-26 ta' Novembru 2013, il-Kummissjoni ppreżentat lill-Kunsill il-proposta msemmija hawn fuq, ibbażata fuq l-Artikolu 33 u l-Artikolu 325 tat-Trattat dwar il-Funzjonament tal-Unjoni Ewropea, u li għandha l-għan li ttejjeb il-funzjonament tas-sistema kontra l-frodi fil-qasam doganali. Il-Qorti tal-Awdituri bagħtet l-opinjoni tagħha fit-18 ta' Marzu 2014. Il-Grupp ta' Ħidma dwar l-Unjoni Doganalieżamina l-proposta f'diversi laqgħat waqt il-Presidenza Griega u dik Taljana, u fil-laqgħa tiegħu fid-9 ta' Settembru 2014 laħaq qbil wiesa' dwar it-test ta' kompromess tal-Presidenza kif jinsab fid-dok. 13179/14, filwaqt li AT u DE vvotaw kontra u ES astjeniet. Fit-23 ta' Settembru 2014, il-Kumitat tar-Rappreżentanti Permanenti ta mandat lill-Presidenza biex jinbdew laqgħat tat-trilogu mal-Parlament Ewropew. F'dan il-kuntest, fil-laqgħa tiegħu tal-20 ta' April 2015, il-Kunsill adotta qbil politiku, kif jinsab fid-dok. Dan ir-Regolament jistabbilixxi emendi għar-Regolament (KE) Nru 515/97. Dawn l-emendi għandhom l-għan li jindirizzaw lakuni fis-sistemi eżistenti għad-detezzjoni ta' frodi relatati mad-dwana u dewmien fl-investigazzjonijiet tal-OLAF, jissimplifikaw is-superviżjoni tal-protezzjoni tad-data, u jikkjarifikaw il-possibbiltà li tiġi limitata l-viżibilità tad-data u r-regoli dwar l-ammissibbiltà tal-evidenza miġbura taħt assistenza reċiproka. Il-Kunsill introduċa għadd ta' emendi għall-proposta oriġinali u mmodifika b'mod sostanzjali l-istruttura tat-test. Fl-istess ħin, il-Parlament Ewropew ivvota favur 53 emenda għall-proposta tal-Kummissjoni Għaldaqstant, il-pożizzjoni tal-Kunsill fl-ewwel qari temenda l-proposta oriġinali tal-Kummissjoni billi tabbozzaha mill-ġdid parzjalment abbażi tal-qbil li ntlaħaq mal-Parlament Ewropew. Id-definizzjoni ta' "leġislazzjoni doganali" ġiet emendata b'konformità mar-Regolament (UE) Nru 952/2013 u ġew miżjuda id-definizzjonijiet ta' "territorju doganali tal-Unjoni" u ta' "trasportaturi." Il-Kunsill ikkjarifika r-regoli dwar l-ammissibbiltà ta' evidenza fi proċedimenti amministrattivi u ġudizzjarji. L-objettiv, il-kontenut u l-użu tad-direttorji stabbiliti skont dan ir-Regolament ġew ikkjarifikati. Il-Kunsill ippreveda li l-Istati Membri għandu jkollhom l-istess livell ta' aċċess bħall-Kummissjoni għad-Direttorju tal-MIK u li d-data dwar l-esportazzjoni ta' kunsinni ta' merkanzija sensittiva, bħat-tabakk u prodotti tat-tabakk, alkoħol u xorb alkoħoliku u prodotti tal-enerġija, għandha tiġi rrappurtata fid-direttorju tal-Messaġġi dwar l-Istatus tal-Kontejner (MIK) mit-trasportaturi. Il-possibbiltà li data magħżula tiġi trasferita mid-"direttorju tal-importazzjoni, l-esportazzjoni u t-tranżitu" għal organizzazzjonijiet internazzjonali jew aġenziji tal-UE ġiet irtirata. Il-Kunsill ippreveda kjarifika dwar ir-regoli relatati ma' dawk il-movimenti ta' kontejners li ma għandhomx jiġu rrappurtati fid-Direttorju MIK. Ir-referenzi għar-regoli tal-protezzjoni tad-data ġew issimplifikati, f'konformità mar-Regolament (KE) Nru 45/2001. Il-Kunsill ikkjarifika li d-dokumenti ta' sostenn għad-dikjarazzjonijiet tal-importazzjoni u l-esportazzjoni għandhom jiġu pprovduti mill-Istati Membri, fuq talba mill-Kummissjoni, u li tali talba għandha tiġi trattata fi żmien ta' erba' ġimgħat. Id-data inkluża fis-Sistema ta' Informazzjoni Doganali (CIS) għandha tkun maħżuna għal perjodu massimu ta' ħames snin, b'sentejn addizzjonali jekk dan ikun iġġustifikat. Il-Kunsill ippreveda valutazzjoni mill-Kummissjoni, sentejn wara d-dħul fis-seħħ tar-Regolament, dwar il-ħtieġa li tiġi estiża d-data tal-esportazzjoni u d-data dwar il-movimenti fuq l-art u bl-ajru fid-direttorji rilevanti. Id-data tal-applikazzjoni ġiet iffissata għall-1 ta' Settembru 2016, b'kont meħud tal-atti delegati u ta' implimentazzjoni li għandhom jiġu adottati, u tal-kompiti preparatorji li għandhom jitlestew mill-Istati Membri Il-premessi ġew emendati mill-Kunsill biex jikkorrelataw mal-partijiet operazzjonali mmodifikati tar-Regolament u biex jirriflettu ċertu tħassib espress mill-Parlament Ewropew. Fl-istabbiliment tal-Pożizzjoni tiegħu, il-Kunsill ħa kont sħiħ tal-proposta tal-Kummissjoni u tal-pożizzjoni tal-Parlament Ewropew fl-ewwel qari. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 254 u t-tieni paragrafu tal-Artikolu 281 tiegħu, Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu, Wara li kkunsidraw it-talba tal-Qorti tal-Ġustizzja, Wara li kkunsidraw l-opinjoni tal-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Bħala konsegwenza tal-espansjoni progressiva tal-ġurisdizzjoni tal-Qorti Ġenerali sa minn meta nħolqot, l-għadd ta' kawżi quddiem il-Qorti Ġenerali ilu jiżdied b'mod stabbli matul is-snin, li maż-żmien irriżulta f'żieda fl-għadd ta' kawżi pendenti quddiem dik il-Qorti. Dan għandu impatt fuq it-tul ta' żmien tal-proċedimenti. Attwalment, it-tul ta' żmien tal-proċedimenti ma jidhirx li hu aċċettabbli mil-lat tal-partijiet fil-kawża, b'mod partikolari fid-dawl tar-rekwiżiti stabbiliti fl-Artikolu 47 tal-Karta tad-Drittijiet Fundamentali tal-Unjoni Ewropea u fl-Artikolu 6 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali. Is-sitwazzjoni li l-Qorti Ġenerali tinsab fiha għandha kawżi strutturali relatati, inter alia, maż-żieda u mal-varjetà tal-atti tal-istituzzjonijiet, il-korpi, l-uffiċċji u l-aġenziji tal-Unjoni, kif ukoll mal-volum u l-kumplessità tal-kawżi mressqa quddiem il-Qorti Ġenerali, b'mod partikolari fl-oqsma tal-kompetizzjoni u tal-għajnuna mill-Istat. Konsegwentement, għandhom jittieħdu l-miżuri neċessarji biex tiġi indirizzata din is-sitwazzjoni, u l-użu tal-possibilità, prevista fit-Trattati, li jiżdied l-għadd ta' Mħallfin tal-Qorti Ġenerali jippermetti t-tnaqqis fi żmien qasir kemm tal-volum tal-kawżi pendenti kif ukoll tat-tul ta' żmien eċċessiv tal-proċedimenti quddiem il-Qorti Ġenerali. B'kont meħud tal-evoluzzjoni probabbli tal-volum ta' xogħol tal-Qorti Ġenerali, l-għadd ta' Mħallfin għandu jiġi ffissat għal 56 fi tmiem proċess fi tliet stadji, bil-fehim li fl-ebda mument ma jista' jkun hemm aktar minn żewġ Imħallfin li jippresiedu fil-Qorti Ġenerali maħtura fuq proposta mill-istess Stat Membru. F'Settembru 2016, il-kompetenza fil-prim istanza f'kawżi tas-servizz pubbliku tal-Unjoni, u s-seba' postijiet ta' Mħallfin fit-Tribunal għas-Servizz Pubbliku tal-Unjoni Ewropea, għandhom jiġu ttrasferiti għall-Qorti Ġenerali, abbażi ta' talba leġislattiva futura mill-Qorti tal-Ġustizzja. F'Settembru 2019, id-disa' Mħallfin addizzjonali li jifdal għandhom jieħdu l-kariga. Sabiex tiġi żgurata l-kosteffettività, dan ma għandux jinvolvi r-reklutaġġ ta' segretarji legali addizzjonali jew persunal ieħor ta' appoġġ. Il-miżuri ta' riorganizzazzjoni interna fl-istituzzjoni għandhom jiżguraw li jsir użu effiċjenti tar-riżorsi umani eżistenti. Huwa meħtieġ li d-dispożizzjonijiet tal-Istatut tal-Qorti tal-Ġustizzja tal-Unjoni Ewropea dwar is-sostituzzjoni parzjali ta' Mħallfin u Avukati-Ġenerali li sseħħ kull tliet snin jiġu adattati f'dan is-sens. Il-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea għandu għalhekk jiġi emendat kif meħtieġ. Il-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea huwa b'dan emendat kif ġej: l-Artikolu 9 huwa sostitwit b'dan li ġej: Meta, kull tliet snin, ikun hemm sostituzzjoni parzjali tal-Imħallfin, għandhom jiġu sostitwiti nofs l-Imħallfin. Jekk l-għadd ta' Mħallfin ikun numru bil-fard, l-għadd ta' Mħallfin li jiġu sostitwiti għandu jkun alternat bejn in-numru li jmiss li jkun akbar minn nofs l-għadd ta' Mħallfin u n-numru li jmiss li jkun inqas minn nofs. L-ewwel paragrafu għandu japplika wkoll meta kull tliet snin jiġu sostitwiti parzjalment l-Avukati Ġenerali.". l-Artikolu 48 huwa sostitwit b'dan li ġej: Il-Qorti Ġenerali għandha tikkonsisti minn 47 Imħallef mill-1 ta' Settembru 2016; żewġ Imħallfin għal kull Stat Membru mill-1 ta' Settembru 2019.". Il-mandat tal-Imħallfin addizzjonali tal-Qorti Ġenerali li għandhom jinħatru taħt l-Artikolu 48 tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea għandu jkun kif ġej: Il-mandat ta' tlieta mis-seba' Mħallfin addizzjonali li għandhom jinħatru mill-1 ta' Settembru 2016 għandu jintemm fil-31 ta' Awwissu 2019. Dawk it-tliet Imħallfin għandhom jintgħażlu bil-polza. Il-mandat tal-erba' Mħallfin l-oħra għandu jintemm fil-31 ta' Awwissu 2022; Il-mandat ta' erba' mid-disa' Mħallfin addizzjonali li għandhom jinħatru mill-1 ta' Settembru 2019 għandu jintemm fil-31 ta' Awwissu 2022. Dawk l-erba' Mħallfin għandhom jintgħażlu bil-polza. Il-mandat tal-ħames Imħallfin l-oħra għandu jintemm fil-31 ta' Awwissu 2025. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Fis-sessjoni plenarja tiegħu fil-15 ta' April 2014 il-Parlament Ewropew adotta l-pożizzjoni tiegħu fl-ewwel qari dwar il-proposta tal-Qorti, li kienet tappoġġa li l-għadd ta' mħallfin fil-Qorti Ġenerali jiżdied bi 12. Fuq din il-bażi, fil-11 ta' Diċembru 2014 il-Coreper laħaq qbil fil-prinċipju dwar l-elementi essenzjali tar-riforma, kif jinsab fid-dokument 16576/14 tat-8 ta' Diċembru 2014. Matul l-ewwel semestru tal-2015, il-Presidenza ilha tipprova tidħol f'diskussjonijiet informali mal-Kumitat għall-Affarijiet Legali tal-Parlament Ewropew f'konfigurazzjoni ta' kwadrilogu, bil-parteċipazzjoni tal-Qorti tal-Ġustizzja u l-Kummissjoni, bil-għan li jintlaħaq "qbil bikri fit-tieni qari" dwar ir-riforma, fejn il-Kunsill jadotta l-pożizzjoni tiegħu fl-ewwel qari abbażi tat-test innegozjat minn qabel li l-Parlament Ewropew imbagħad ikun jista' japprova skont l-Artikolu 294(7)(a) TFUE. Madankollu, dawn l-isforzi ma kinux ta' suċċess. F'dawn iċ-ċirkostanzi, il-Kunsill iddeċieda li jadotta l-pożizzjoni tiegħu fl-ewwel qari skont l-Artikolu 294(5) TFUE u li jikkomunikaha lill-Parlament Ewropew flimkien ma' din id-dikjarazzjoni tar-raġunijiet. Bħala konsegwenza tal-espansjoni progressiva tal-ġurisdizzjoni tal-Qorti Ġenerali, l-għadd ta' kawżi li tressqu quddiem il-Qorti Ġenerali ilu jiżdied b'mod stabbli matul is-snin, li maż-żmien irriżulta f'żieda fl-għadd ta' kawżi pendenti quddiem dik il-Qorti. Dan għandu impatt fuq it-tul tal-proċedimenti, li mhux aċċettabbli mill-perspettiva tal-partijiet fil-kawża u inkompatibbli mal-obbligu tal-Unjoni li tiżgura li sentenza tingħata fi żmien raġonevoli, kif stabbilit fl-Artikolu 47 tal-Karta tad-Drittijiet Fundamentali tal-Unjoni Ewropea. Din hija raġuni ta' tħassib b'mod partikolari fl-oqsma tal-kompetizzjoni u tal-għajnuna mill-Istat. Meta qieset iż-żieda importanti fl-ammont ta' kawżi tal-Qorti Ġenerali mill-2011, il-Qorti tal-Ġustizzja, kif imsemmi fil-punt 3 hawn fuq, fit-13 ta' Ottubru 2014 issuġġeriet li l-koleġislaturi jemendaw il-proposta inizjali tagħha sabiex jirdoppjaw l-għadd ta' mħallfin fil-Qorti Ġenerali fi tliet stadji sal-2019, inkluża l-integrazzjoni tat-Tribunal għas-Servizz Pubbliku fil-Qorti Ġenerali, sabiex jintlaħqu l-objettivi li ġejjin: li tiddisponi mill-istess għadd ta' kawżi daqs l-għadd ta' kawżi ġodda mressqa, biex b'hekk titwaqqaf iż-żieda fl-għadd ta' kawżi pendenti; li teħles l-arretrat ta' kawżi pendenti; li tnaqqas it-tul tal-proċedimenti quddiem il-Qorti Ġenerali, u b'hekk ukoll ir-riskji li l-Unjoni Ewropea titressaq għal ksur tal-Artikolu 47 tal-Karta; li tissimplifika s-sistema ġudizzjarja tal-Unjoni Ewropea, u tippromwovi l-konsistenza tal-ġurisprudenza; li jkun hemm aktar flessibbiltà fit-trattament tal-kawżi, billi tippermetti lill-Qorti tal-Ġustizzli, fl-interess tal-amministrazzjoni tajba tal-ġustizzja, li tassenja għadd ikbar jew inqas ta' Mħallfin għal Awla waħda jew aktar, skont il-bidliet fil-volum ta' kawżi, jew li ċerti Awli jsiru responsabbli biex jisimgħu u jiddeterminaw kawżi li jaqgħu f'ċerti oqsma; li ssolvi l-problemi rikorrenti marbuta mal-ħatra ta' Mħallfin tat-Tribunal għas-Servizz Pubbliku u tipprevjeni oħrajn simili li jistgħu jqumu għall-ħatra ta' Mħallfin addizzjonali fil-Qorti Ġenerali; li tagħti lura lill-Qorti tal-Ġustizzja s-setgħa li tiddeċiedi fil-kuntest ta' appell f'tilwim bejn l-Unjoni u l-aġenti tagħha, u b'hekk dan jagħmel superfluwu kemm il-proċedura ta' reviżjoni (li l-implimentazzjoni tagħha wriet li kienet kemxejn kumplessa) u l-uffiċċju ta' Mħallef ad interim fit-Tribunal għas-Servizz Pubbliku. Il-pożizzjoni tal-Kunsill fl-ewwel qari tikkorrispondi essenzjalment għas-suġġeriment tal-Qorti tal-Ġustizzja tat-13 ta' Ottubru 2014 (ara l-punt 3 hawn fuq), għalkemm b'inqas spejjeż. Hija tipprevedi żieda fl-għadd ta' mħallfin fil-Qorti Ġenerali għal 56 fi tliet stadji: minn Settembru 2015 (jew kwalunkwe data tad-dħul fis-seħħ tar-Regolament li jemenda, jekk wara l-1 ta' Settembru 2015): żieda fl-għadd ta' mħallfin bi 12; minn Settembru 2016: it-trasferiment tal-ġurisdizzjoni tal-prim istanza f'kawżi tas-servizz pubbliku tal-Unjoni għall-Qorti Ġenerali u l-integrazzjoni tas-7 karigi ta' mħallfin tat-Tribunal għas-Servizz Pubbliku fil-Qorti Ġenerali, abbażi ta' talba leġislattiva futura mill-Qorti tal-Ġustizzja, soġġett għall-adozzjoni tagħha mill-Parlament Ewropew u mill-Kunsill. minn Settembru 2019: żieda fl-għadd ta' mħallfin b'9. Matul l-ewwel u t-tieni fażijiet, kull imħallef addizzjonali ser ikollu tliet segretarji legali. Madankollu, kif stipulat fil-Premessa nru 9 u maqbul mal-Qorti tal-Ġustizzja, it-tielet fażi ma għandhiex tinvolvi spejjeż amministrattivi addizzjonali (l-ebda reklutaġġ addizzjonali ta' segretarji u assistenti legali). Barra minn hekk, bħala parti mill-kompromess politiku, il-Qorti tal-Ġustizzja ser tippreżenta ċifri annwali dwar l-attività ġudizzjarja tagħha, inkluż dwar l-evoluzzjoni ta' kawżi ta' appell, u, jekk ikun meħtieġ, tipproponi miżuri xierqa. Hemm qbil ukoll li fit-tieni u t-tielet stadji tat-tkabbir tal-Qorti Ġenerali, ser issir valutazzjoni tas-sitwazzjoni tal-Qorti Ġenerali li, jekk ikun meħtieġ, tista' twassal għal ċerti aġġustamenti, bil-fehim li dawn mhux ser jaffettwaw l-għadd ta' mħallfin, iżda jistgħu jinkludu kwalunkwe aspett ieħor li għandu x'jaqsam mal-funzjonament u n-nefqa amministrattiva tal-Qorti. Fl-aħħar nett, il-Qorti Ġenerali hija mistennija tipproċedi b'reviżjoni tal-organizzazzjoni interna tagħha u tar-Regoli ta' Proċedura tagħha u, abbażi ta' din, tadotta miżuri meħtieġa u tippreżenta proposti xierqa għal approvazzjoni mill-Kunsill fi żmien xieraq qabel l-aħħar fażi tat-tkabbir tagħha fl-2019. Il-Kunsill jikkunsidra li din ir-riforma tal-Qorti Ġenerali hija neċessarja, peress li l-arretrat ta' kawżi pendenti u t-tul eċċessiv tal-proċedimenti fl-2015 huma ħafna ogħla milli fl-2011, meta l-Qorti ppreżentat l-inizjattiva leġislattiva inizjali tagħha ta' 12-il imħallef addizzjonali. Fl-2010, l-għadd ta' kawżi ġodda kien ta' 636. Fl-2014, kien hemm 912-il każ ġdid, li jirrappreżenta żieda ta' madwar 43 % f'4 snin. Dan wassal għal sitwazzjoni fejn il-partijiet xi kultant qed jistennew aktar minn erba' snin qabel ma jkollhom is-sentenza, speċjalment operaturi ekonomiċi f'kawżi ta' kompetizzjoni u ta' għajnuna mill-Istat, li matulhom somom importanti jiġu imblukkati u għalhekk ma jkunux jistgħu jiġu injettati fl-ekonomija Ewropea. Barra minn hekk, sentenzi li jingħataw tard diġà taw lok għal talbiet għad-danni kontra l-Unjoni. Minbarra d-dannu għar-reputazzjoni tal-Unjoni Ewropea talli ma rrispettatx il-Karta tad-Drittijiet Fundamentali tagħha stess, in-nuqqas ta' riforma tal-Qorti Ġenerali għaldaqstant jikkawża spejjeż konsiderevoli għall-ekonomija Ewropea u l-kontribwenti. F'dan il-kuntest, żieda fl-għadd ta' mħallfin b'21 hija ġustifikata. Meta mqabbla ma' żieda fil-volum ta' kawżi bi 43 %, il-pożizzjoni tal-Kunsill fl-ewwel qari tammonta għal żieda fl-għadd ta' mħallfin bi 22 % biss (minn 40 għal 49), jekk wieħed jeskludi s-7 karigi ttrasferiti mit-Tribunal għas-Servizz Pubbliku, li ser ikunu newtrali fir-rigward tal-kapaċità tal-Qorti Ġenerali minħabba li l-volum tal-kawżi tas-servizz pubbliku (bejn 150 u 200 kawża fis-sena) ser jaqa' wkoll fuq il-Qorti Ġenerali mill-2016. Barra minn hekk, leġislazzjoni ġdida diġà adottata jew li qed tiġi diskussa bħalissa x'aktarx li ser twassal għal żieda ulterjuri fl-għadd ta' kawżi mressqa quddiem il-Qorti Ġenerali. It-tnaqqis tal-għadd ta' ġurisdizzjonijiet għal tnejn minflok tlieta ser iġib simplifikazzjoni tas-sistema ġudizzjarja, itejjeb il-koerenza tal-ġurisprudenza u jinvolvi ekonomiji ta' skala. Ir-riforma ser tippermetti għall-ispeċjalizzazzjoni tal-awli fi ħdan il-Qorti Ġenerali, b'konsegwenzi pożittivi ovvji għall-produttività tagħha. Hija ser tippermetti wkoll li l-Qorti Ġenerali ttejjeb il-profondità tad-deliberazzjonijiet tagħha billi tiddeċiedi aktar spiss f'awli ta' ħames imħallfin minflok ta' tlieta u, jekk ikun meħtieġ, billi titlob lil Membri tal-Qorti Ġenerali biex jeżerċitaw il-funzjoni ta' Avukat Ġenerali. L-ispejjeż tar-riforma li tirriżulta mill-pożizzjoni tal-Kunsill fl-ewwel qari (ara l-punti 10 u 11 hawn fuq) jammontaw għal spejjeż addizzjonali annwali ta' EUR 13,5 miljun f'ċifri netti b'pass regolari, meta mqabbla mal-proposta inizjali evalwata ta' EUR 11,2 miljun għal 12-il imħallef addizzjonali li diġà ġiet aċċettata mill-Parlament Ewropew fil-pożizzjoni tiegħu fl-ewwel qari. Il-pożizzjoni tal-Kunsill fl-ewwel qari għaldaqstant tirrappreżenta żieda ta' 20 % fl-ispiża globali tar-riforma meta mqabbla mal-proposta tal-2011, filwaqt li, fl-istess ħin, l-għadd ta' kawżi ġodda kull sena fil-Qorti Ġenerali żdied bi 43 %. B'kont meħud ukoll tal-ispiża ta' nuqqas ta' riforma, dawn l-ispejjeż jidhru li huma modesti u ġustifikati. Ir-riforma li hi prevista mill-pożizzjoni tal-Kunsill fl-ewwel qari, ladarba tiġi adottata, tipprovdi soluzzjoni sostenibbli u fit-tul għall-isfidi attwali li jħabbtu wiċċhom magħhom il-ġurisdizzjonijiet tal-Unjoni u tippermettilhom iwettqu l-funzjonijiet tagħhom fil-limiti ta' żmien u l-istandards ta' kwalità li ċ-ċittadini u l-kumpaniji Ewropej huma intitolati jistennew f'Unjoni bbażata fuq l-istat tad-dritt.